Καρίμ Σολτάνι

Ο **Καρίμ Σολτάνι** (γαλλικά: Soltani Karim, αραβικά: كريم سلطاني ) είναι Γάλλος, αλγερινής καταγωγής, βετεράνος ποδοσφαιριστής που αγωνίζονταν κυρίως ως ακραίος επιθετικός.

## Ποδοσφαιρική καριέρα
Γεννημένος στη Βρέστη της βορειοδυτικής Γαλλίας, από Αλγερινούς γονείς (με καταγωγή από το μικρό χωριό Berrich της περιοχής Aïn Beida), μεγάλωσε μόνο με τη μητέρα του καθώς ο πατέρας του απεβίωσε όταν ο Σολτάνι ήταν μωρό. Ξεκίνησε την καριέρα του σε ηλικία 11 ετών σε ένα μικρό κλαμπ της πόλης, την **ASPTT Brest**.  

Το 2000, σε ηλικία 15 ετών, εντάχθηκε στις ακαδημίες του τοπικού συλλόγου Σταντ Μπρεστουά 29. Παρέμεινε στον σύλλογο μόνο για δύο χρόνια προτού τον εντοπίσουν οι σκάουτερ της Λε Αβρ και του προτείνουν να δοκιμαστεί στην ομάδα τους. Το τεστ ήταν θετικό, και ο Σολτάνι βρέθηκε για τα επόμενα 2 χρόνια στις Ακαδημίες της Λε Αβρ. Μέχρι τα 18 έπαιζε πίσω από τους επιθετικούς, σε ένα σύστημα 4-4-2, αγωνιζόμενος συχνά ως δεξί ή αριστερό χαφ. Στο τέλος αυτών των δύο ετών, υπέγραψε μονοετές συμβόλαιο ως επαγγελματίας, χωρίς όμως να του δοθεί η ευκαιρία να αγωνισθεί επαγγελματικά με τη ομάδα.

Τότε αποφάσισε να δοκιμάσει την τύχη του στο εξωτερικό, ελπίζοντας να πάρει χρόνο περισσότερο συμμετοχής. Έτσι το καλοκαίρι του 2005 βρέθηκε στην ολλανδική Φένλο, έναν σύλλογος που αγωνίζονταν στην Ίιρστε Ντιβίζι, τη δεύτερη κατηγορία της χώρας. Στην Ολλανδία, το πιο σύνηθες αγωνιστικό σύστημα των ομάδων ήταν το 4-3-3, κι έτσι μονιμοποιήθηκε ως αριστερός εξτρέμ. 
Κατά την πρώτη του σεζόν, λόγω τραυματισμών, πραγματοποίησε 19 εμφανίσεις, σημειώνοντας 3 γκολ για τον σύλλογο. Βελτίωσε τους αριθμούς του στη δεύτερη σεζόν του, με 30 εμφανίσεις και 7 γκολ, και οδήγησε τον σύλλογο στην άνοδο στην Έρεντιβιζι. Τη σεζόν 2007–08, ο Σολτάνι σημείωσε 3 γκολ σε 28 εμφανίσεις για τον σύλλογο. 

Στις 30 Μαρτίου 2008, μετά τον υποβιβασμό της Φένλο, Σολτάνι ανακοίνωσε ότι θα άφηνε τη ομάδα στο τέλος του συμβολαίου του και θα επέστρεφε στη Γαλλία για να είναι πιο κοντά στην οικογένειά του. .

Ωστόσο, άλλαξε γνώμη και τελικά αποφάσισε να παραμείνει στην Ολλανδία, εντασσόμενος στην Ντεν Χάαχ, στην αρχή της σεζόν 2008-2009. Κατά τη διετία του στη Χάγη κατέγραψε με την κιτρινοπράσινη φανέλα 56 συμμετοχές και σημείωσε 10 τέρματα στην Έρεντιβιζι.

Τo Μάιο του 2010, η καριέρα του στην Ολλανδία ολοκληρώθηκε με επεισοδιακό τρόπο καθώς η Ολλανδική Ποδοσφαιρική Ομοσπονδία τιμώρησε με αποκλεισμό 4 αγώνων τον Σολτάνι και με δεδομένο ότι η σεζόν τελείωσε, η ποινή μεταφέρθηκε για την επόμενη χρονιά. Ο Σολτάνι είχε αποβληθεί κατά τη διάρκεια του αγώνα με τον Χεράκλες Άλμελο αφού γρονθοκόπησε τον Μπρόικερς. Καθώς το συμβόλαιο του παίκτη με την Ντεν Χάαχ, έληξε, η ομάδα δεν προχώρησε τις διαπραγματεύσεις για τυχόν ανανέωση.

Τελικά από την όλη υπόθεση, «κερδισμένος» βγήκε ένας άλλος Ηρακλής, καθώς κατά τη σεζόν 2010/11, ο Σολτάνι αγωνίστηκε στον Ηρακλής Θεσσαλονίκης  και σε 23 αγώνες για το σημείωσε 4 τέρματα.

Αν και υπήρχε πρόθεση εκ μέρους του συλλόγου για επέκταση της συνεργασίας , ο Σολτάνι επέλεξε να μεταπηδήσει στον συμπολίτη, Άρη Θεσσαλονίκης.  

Η θητεία του στο Χαριλάου υπήρξε μονοετής. Αγωνίστηκε σε 15 για το Πρωτάθλημα και σε 2 ματς για το Κύπελλο Ελλάδας (με 1 γκολ). 

Πραγματοποίησε το ντεμπούτο του για την Ά Εθνική στις 27 Αυγούστου 2011, στην εκτός έδρας λευκή ισοπαλία με τον ΠΑΣ Γιάννινα. 

Στις 22 Νοεμβρίου 2011 σημείωσε το μοναδικό του τέρμα με τη φανέλα του Άρη, σκοράροντας στο εκτός έδρας νικηφόρο αγώνα με αντίπαλο τον Πανθρακικό για το θεσμό του Κυπέλλου Ελλάδας.

Συνέχισε την καριέρα του στην αλγερινή ΕΣ Σετίφ. Αν και η ομάδα πήγαινε καλά αγωνιστικά και μάλιστα κατέκτησε το πρωτάθλημα Αλγερίας στο τέλος της σεζόν 2012/13, ο Σολτανί έφυγε πολύ νωρίτερα (μετά από μόλις ένα εξάμηνο) καθώς η ομάδα δεν ήταν οικονομικά συνεπής απέναντί του.

Το Γενάρη του 2013 επέστρεψε στην Ελλάδα για να αγωνιστεί με τη φανέλα της Skoda Ξάνθη ως επιλογή του Μαρίνου Ουζουνίδη ο οποίος τον γνώριζε από την κοινή τους θητεία στον Ηρακλή.

Ο Σολτάνι έγινε κάτοικος Ξάνθης για περίπου τεσσεράμισι χρόνια, ενώ στο μεταξύ η ομάδα άλλαξε την επωνυμία της από Skoda σε ΑΟ Ξάνθης. Κατά τη θητεία του στην ακριτική πόλη είχε την τύχη να δουλέψει με έξι διαφορετικούς προπονητές αλλά πάντα κατάφερνε να κερδίζει την εμπιστοσύνη τους. Επίσης αγωνίσθηκε σε 3 ξεχωριστές του συλλόγου, τη συμμετοχή στο Γιουρόπα Λιγκ ( κόντρα στην Λίνφιλντ), στον αγώνα για την παραμονή της ομάδας στη Super League κόντρα στον Ολυμπιακό Βόλου, αλλά και στον τελικό κυπέλλου Ελλάδας (όπου ηττήθηκε από τον Ολυμπιακό Πειραιώς). 

Παρά το «οξύθυμο» του χαρακτήρα του, κατά τη θητεία του στην Ξάνθη ο Σολτάνι κατέγραψε:
Στο Β’ μισό της σεζόν 2012-2013, 1 γκολ σε 12 συμμετοχές
Τη σεζόν 2013-2014, 7 γκολ σε 29 συμμετοχές, αναδεικνυόμενος 2ος  σκόρερ της ομάδας, πίσω από τον πρώτο σκόρερ του πρωταθλήματος Εστέμπαν Σολάρι που πέτυχε 16.
Τη σεζόν 2014-15, 6 γκολ σε 28 συμμετοχές.
Τη σεζόν 2015-16, 5 γκολ σε 24 συμμετοχές και 
Τη σεζόν 2016-17, 2 γκολ σε 20 συμμετοχές.

Στα τέλη του 2017 ο Σολτάνι μετακόμισε στον ΠΑΣ Γιάννινα  με τον οποίο αγωνίστηκε σε 15 ματς και σκόραρε ένα τέρμα, προτού κρεμάσει τα ποδοσφαιρικά του παπούτσια.
## Προσωπική ζωή
Ο Σολτάνι είχε κάτοχος διπλής υπηκοότητας, γαλλικής και αλγερινής. Η σύζυγος του, Χανάνε Μπούντρι Σολτάνι - αλλά και τα τρία τους παιδιά έχουν ολλανδική και αλγερινή υπηκοότητα, καθώς έχουν γεννηθεί στην Ολλανδία. Τόσο η σύζυγος του, όσο και η μεγάλη τους κόρη ασχολούνται με το ποδόσφαιρο και μάλιστα κατά τον χρόνια που έζησαν στην Ξάνθη υπήρξαν μέλη της γυναικείας ξανθιώτικης ποδοσφαιρικής ομάδας, ενώ και τα δύο μικρότερα παιδιά της οικογενείας (αγοράκι-κοριτσάκι) είχαν κάνει τα πρώτα τους βήματα σε ποδοσφαιρικές ακαδημίες της πόλης.

Ο Σολτάνι αν και γεννημένος στη Γαλλία, είχε τη δυνατότητα (λόγω της καταγωγής του) να εκπροσωπήσει την Αλγερία σε διεθνείς διοργανώσεις, και μάλιστα είχε εκφράσει την επιθυμία του να παίξει για λογαριασμό της Αλγερίας. Σύμφωνα με το El Watan, ο Αλγερινός προπονητής Ραμπάχ Σααντάν έχει παρακολουθήσει τον Σολτάνι, όταν ετοίμαζε τις κλήσεις των διεθνών για το Κύπελλο Εθνών Αφρικής του 2010. .

## Παραπομπές

## Εξωτερικές πηγές

*Προφίλ του Κ. Σολτάνι στο transfermarkt.com
*Καρίμ Σολτάνι
*Karim Soltani (2010-2018) Όλα τα γκολ του στην Ελλάδα
*Ο Σολτάνι στην Ελληνική Σούπερ Λιγκ

Κατηγορία:Επιθετικοί ποδοσφαιριστές
Κατηγορία:Γάλλοι ποδοσφαιριστές
Κατηγορία:Αλγερινοί ποδοσφαιριστές
Σ 
Κατηγορία:Ποδοσφαιριστές Σταντ Μπρεστουά
Κατηγορία:Ποδοσφαιριστές Λε Αβρ ΑΚ
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Λιγκ 2
Κατηγορία:Ποδοσφαιριστές ΦΦΦ-Φένλο
Κατηγορία:Ποδοσφαιριστές ΑΝΤΟ Ντεν Χάαχ
Κατηγορία:Ποδοσφαιριστές Έρεντιβιζι
Κατηγορία:Ποδοσφαιριστές Ίιρστε Ντιβίζι
Κατηγορία:Ξένοι ποδοσφαιριστές στην Ολλανδία
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Π.Α.Σ. Γιάννινα
Κατηγορία:Ποδοσφαιριστές Α.Ο. Ξάνθη
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές ΕΣ Σετίφ